b'\n_START_ARTICLE_\nBraslov\xc4\x8de\n_START_SECTION_\nZgodovina\n_START_PARAGRAPH_\nPrve omembe kraja segajo v daljno leto 1140. To je \xc4\x8das, ko so si to ozemlje pridobili \xc5\xbdovne\xc5\xa1ki gospodje, predniki kasnej\xc5\xa1ih Celjskih grofov. V tistih \xc4\x8dasih je nastal tudi grad \xc5\xbdovnek. Kraj Braslov\xc4\x8de se v zgodovini najprej pojavi z imenom \xc2\xbbFraslov\xc2\xab. Kasnej\xc5\xa1a pisna razli\xc4\x8dica imena je najpogosteje \xc2\xbbFraslow\xc2\xab\xc2\xa0in je zapisovana vse do uvedbe slovenskega imena, ki ga uporabljamo \xc5\xa1e danes, \xc2\xbbBraslov\xc4\x8de\xc2\xab. Braslov\xc4\x8de so \xc5\xbee v \xc4\x8dasu Celjskih grofov dobile tr\xc5\xa1ke pravice in svoj grb. Tr\xc5\xa1ke pravice so v kasnej\xc5\xa1ih \xc4\x8dasih potrdili kraju \xc5\xa1e nadvojvoda Karel (leta 1570) in cesar Ferdinand (leta 1814). Pridobitev teh pravic je poleg ugodne trgovske lege vsekakor pospe\xc5\xa1ila takratni razvoj Braslov\xc4\x8d. Braslov\xc4\x8de so bile v preteklosti zelo znane po obrtni\xc5\xa1tvu in trgovini. Z uvedbo hmelja kot intenzivne kmetijske panoge je tudi Savinjska dolina do\xc5\xbeivela mo\xc4\x8dan razcvet in napredek.'